《郑亨仲作亭西山颜曰可友以书求诗为赋一首》
宋代·潘良贵

君不见子猷嗜好与俗殊，种竹不可一日无。
又不见太白清狂世绝伦，举杯邀月独相亲。
风流二子去已远，尘埃那复闻高人。
郑侯未遇身更閒，躬耕自乐岩谷间。
开亭容膝日寄傲，坐对嶕峣崒嵂之西山。
西山苍翠如堆玉，松奏笙竽云作屋。
澄鲜爽气日夕佳，不学时情易翻覆。
田文唾面嗔小儿。翟公署门良可嗤。
悠悠权利悲一时，乐哉此友谁能知。
郑侯与我论心久，年少相从今白首。
对山勿著绝交书，要须著我成三友。

作者简介：潘良贵(约1086—1142)，字子贱（原名京，字义荣），号默成居士，婺州金华（今属浙江）人。北宋政和五年(1115)进士，授秘书郎。徽宗政和五年（一一一五）登上舍第，为太学博士，累迁提举淮南东路常平。钦宗靖康元年（一一二六）召对，论何桌等人不可用，黜监信州汭口排岸，高宗建炎元年（一一二七），召为左（一作右）司谏，因请诛叛命者，忤时相，去职奉祠。绍兴二年（一一三二），起为左司员外郎，与宰相吕颐浩语不合，出知严州，未几又奉祠。五年，起权中书舍人。八年，再奉祠。九年，起知明州，一年后离职奉祠。二十年，坐与李光通书，贬三官，卒（《建炎以来系年要录》卷一六），年五十七。